LV Eiropas Savienības Oficiālais Vēstnesis L 78/15

KOMISIJAS REGULA (EK) Nr. 288/2007

(2007. gada 16. marts),

ar ko nosaka pārejas posma pasākumus, kas, ņemot vērā Bulgārijas un Rumānijas pievienošanos, jāpieņem attiecībā uz eksporta kompensāciju piešķiršanas prasībām atsevišķiem piena un olu produktiem saskaņā ar Regulu (EK) Nr. 1043/2005

EIROPAS KOPIENU KOMISIJA,

ņemot vērā Bulgārijas un Rumānijas Pievienošanās līgumu,

ņemot vērā Bulgārijas un Rumānijas Pievienošanās aktu, un jo īpaši tā 41. panta pirmo daļu,

tā kā:

(1) 52. panta 4. punkts Komisijas 2005. gada 30. jūnija Regulā (EK) Nr. 1043/2005, ar ko īsteno Padomes Regulu (EK) Nr. 3448/93 attiecībā uz eksporta kompensāciju piešķiršanas sistēmu noteiktiem lauksaimniecības produktiem, kurus eksportē tādu preču veidā, kas nav ietvertas Līguma I pielikumā, un šādu kompensāciju apjomu noteikšanas kritērijus (1), paredz, ka kompensāciju piešķiršana par atsevišķiem piena un olu produktiem ir atkarīga no to atbilstības Eiropas Parlamenta un Padomes 2004. gada 29. aprīļa Regulai (EK) Nr. 852/2004 par pārtikas produktu higiēnu (2) un Eiropas Parlamenta un Padomes 2004. gada 29. aprīļa Regulai (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (3). Jo īpaši, saskaņā ar Regulas (EK) Nr. 853/2004 4. un 5. pantu produkti jāsagatavo apstiprinātā uzņēmumā, un tiem jāatbilst īpašām veselības marķējuma prasībām.

(2) Ar Komisijas 2006. gada 22. decembra Lēmumu 2007/30/EK, ar ko nosaka pārejas posma pasākumus dažu Bulgārijā un Rumānijā iegūtu dzīvnieku izcelsmes produktu tirdzniecībai (4), noteikti pasākumi, ar ko tiek vienkāršota pāreja no šajās valstīs pastāvošā režīma uz režīmu, kas rodas, piemērojot Kopienas tiesību aktus veterinārijas jomā. Saskaņā ar minētā lēmuma 3. pantu dalībvalstis no 2007. gada 1. janvāra līdz 31. decembrim atļauj tādu produktu tirdzniecību, kas iegūti uzņēmumos Bulgārijā un Rumānijā, kuriem atļauja eksportēt piena un olu produktus uz Kopienu bija pirms pievienošanās dienas, ja uz šiem produktiem ir attiecīgā uzņēmuma Kopienas eksporta veselības marķējums un tiem ir pievienots dokuments, kas apliecina, ka tie ražoti saskaņā ar Lēmumu 2007/30/EK.

(3) Tādēļ jāatkāpjas no Regulas (EK) Nr. 1043/2005 52. panta 4. punkta, neierobežojot minētās regulas pārējo noteikumu piemērošanu, un jānodrošina, ka attiecībā uz precēm, kuras atbilst Lēmuma 2007/30/EK 3. panta prasībām un kuru tirdzniecība atļauta no 2007. gada 1. janvāra līdz 31. decembrim, var pieprasīt eksporta kompensāciju.

(4) Šajā regulā paredzētie pasākumi ir saskaņā ar atzinumu, ko sniegusi Pārvaldības komiteja, kas nodarbojas ar horizontālajiem jautājumiem, kuri saistīti ar Līguma I pielikumā neuzskaitītu apstrādātu lauksaimniecības produktu tirdzniecību,

IR PIEŅĒMUSI ŠO REGULU.

1. pants

Atkāpjoties no Regulas (EK) Nr. 1043/2005 52. panta 4. punkta prasībām, par precēm, kas pirms pievienošanās dienas iegūtas tādos Bulgārijas un Rumānijas uzņēmumos, kam atļauts tās eksportēt uz Kopienu, un kas no pievienošanās dienas līdz 2007. gada 31. decembrim eksportētas no Kopienas, var saņemt eksporta kompensāciju, ja minētās preces atbilst Lēmuma 2007/30/EK 3. panta a) un b) apakšpunktos noteiktajām prasībām.

2. pants

Šī regula stājas spēkā tās publicēšanas dienā Eiropas Savienības Oficiālajā Vēstnesī.

Regulu piemēro eksporta deklarācijām, kas pieņemtas no 2007. gada 1. janvāra līdz 31. decembrim.

Šī regula uzliek saistības kopumā un ir tieši piemērojama visās dalībvalstīs. Briselē, 2007. gada 16. martā Komisijas vārdā — priekšsēdētāja vietnieks Günter VERHEUGEN

(1) OV L 172, 5.7.2005., 24. lpp. Regulā jaunākie grozījumi izdarīti ar Regulu (EK) Nr. 1792/2006 (OV L 362, 20.12.2006., 1. lpp.).

(2) OV L 139, 30.4.2004., 1. lpp.

(3) OV L 139, 30.4.2004., 55. lpp. Regulā jaunākie grozījumi izdarīti ar Padomes Regulu (EK) Nr. 1791/2006 (OV L 363, 20.12.2006., 1. lpp.).

(4) OV L 8 13.1.2007., 59. lpp.